**LED-tiedote 3/2025**

Tässä tiedotteessa viimeisimmät uutiset kevään 2025 paikallisen järjestelyerän (0,4%) kohdentamisesta työnantajan kanssa käytyjen neuvottelujen päätteeksi.

**1. Neuvottelutulos**

Neuvottelut paikallisen järjestelyerän (0,4%) osalta päättyivät työnantajan kanssa yksimielisinä.

Neuvottelujen tuloksena sovittiin seuraavista korotuksista ja tekstimuutoksista:

* Erityisopettajat, TVA-lisä, kaikki samaan tasoon 361,43 €/kk.
* Luokanopettajat (hinnoittelutunnus 40304030 ja 40307056) tva-lisä 87,62 €/kk.
* Palvelussuhteen ehtojen muutos: Kieli- ja kulttuuriryhmien opettajat ja vastaavassa tehtävässä toimivat tuntiopettajat, jotka opettavat pääosin yläkoulussa ja joilla on aineenopettajan kelpoisuus, hinnoittelutunnus määräytyy lehtorin hinnoittelutunnuksen mukaisesti. Palvelussuhteen ehdot tarkennetaan toimialajohtajan päätöksellä.
* KKJ-kriteereitä tarkennetaan. 1. Erityisen vaativa opetus-/ohjausryhmä:

Aiemmin: ” Pois lukien monikulttuuristen koulujen opettajat, valmistavien luokkien opettajat, erityisluokanopettajat ja erityisopettajat.”

Uusi kriteeri: ”Pois lukien erityisluokanopettajat ja erityisopettajat.​”

Korotukset tulevat voimaan 1.6.2025. Korotukset maksetaan takautuvasti, mikäli ne eivät ehdi kesäkuun palkkoihin.

Lisäksi tänä vuonna tulee maksuun 1.10.2025 yleiskorotus 2,5%.

**2. Sairastaminen kesäkeskeytysajalla**

Jos sairastut kesäkeskeytysajalla, muistathan, että Sinun ei tarvitse hakea virkavapaata tälle ajalle. Laskennallisen vuosiloman aikana (max.16.6.–31.7.) Sinulla on oikeus saada palkan lisäksi KELA:n maksama sairauspäiväraha omavastuuajan (10 pv) jälkeen. Hae päivärahaa KELA:lta (liitteeksi lääkärintodistus). Jos sairastut kesällä, hae lääkärintodistus työkyvyttömyydestä heti, jotta omavastuuaika lähtee kulumaan välittömästi sairastumisen jälkeen.

 **Luottamusedustajat toivottavat rentouttavaa kesää!**

****